Stesen LRT Sultan Ismail

Stesen LRT Sultan Ismail ialah stesen LRT yang terletak di barat Chow Kit, Kuala Lumpur, Malaysia dimana perkhidmatan Laluan Ampang dan Laluan Sri Petaling berkhidmat di stesen ini. Stesen ini dinamakan sempena Jalan Sultan Ismail yang terletak di utara stesen.

Stesen ini dibuka kepada awam dengan perasmian segmen pertama STAR LRT (kini Laluan Ampang) yang melalui 14 stesen antara stesen Ampang dan stesen ini pada 16 Disember 1996. Kemudian, Laluan Sri Petaling mula berkhidmat di stesen ini pada 11 Julai 1998 dengan perasmian segmen kedua STAR LRT antara stesen Sentul Timur dan stesen Sri Petaling. Selain itu, terdapat jambatan pejalan kaki menghubungkan stesen ini dengan  Medan Tuanku, yang mempunyai perkhidmatan KL Monorail.

 Ciri-ciri stesen 
Lokasi
Stesen ini terletak di barat Chow Kit, Kuala Lumpur. Di sebelah timur stesen adalah SK (L) Jalan Batu manakala di sebelah barat daya stesen adalah SJK (C) Chung Kwok. Juga terletak berhampiran stesen adalah SJK (T) Appar, Wisma Bumi Raya, Wisma MARA, Wisma Sime Darby, Menara Liberty Insurans, Menara Maju, Menara Tun Ismail Mohamed Ali, Bangunan LPPKN, kompleks beli-belah Parkson Maju Junction Mall, Hotel Plaza Grand, Hotel Summit KL dan Hotel Premiera.

Pelan stesen

Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai dua platform sisi di atas ruang legar untuk perkhidmatan Laluan Ampang dan Laluan Sri Petaling. Terdapat kemudahan bagi Orang Kurang Upaya (OKU) seperti tanjakan, blok sentuh di lantai dan lif.

Rujukan

Kategori:Laluan Ampang
Kategori:Laluan Sri Petaling
Kategori:Stesen RapidKL